SL Uradni list Evropske unije L 298/7

UREDBA KOMISIJE (ES) št. 1097/2008

z dne 6. novembra 2008

o izjemnih ukrepih v zvezi z uvoznimi dovoljenji v sektorju riža zaradi težav na mednarodnem trgu v letu 2008

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti členov 134 in 148 v povezavi s členom 4 Uredbe,

ob upoštevanju naslednjega:

(1) Od začetka leta 2008 je bil moten vzorec uvoza riža v Skupnost zaradi različnih ukrepov za omejitev izvoza v tretjih državah. V nekaterih primerih so bili ti ukrepi uradne prepovedi izvoza ali so imeli učinek uradnih prepovedi izvoza. Zato uvozniki v Skupnosti niso mogli izpolnjevati svojih obveznosti v zvezi z uvoznimi dovoljenji, zlasti pa obveznosti uvoza iz člena 7 Uredbe Komisije (ES) št. 376/2008 z dne 23. aprila 2008 o določitvi skupnih podrobnih pravil za uporabo sistema uvoznih in izvoznih dovoljenj in potrdil o vnaprejšnji določitvi za kmetijske proizvode (2).

(2) Da se omeji škodljivi učinek na uvoznike, je treba torej določiti izjemne ukrepe v zvezi z uvoznimi dovoljenji, ki so bila izdana v obdobjih tarifne kvote 2007/2008 in 2008.

(3) Obveznost uvoza je primarna zahteva v smislu člena 20 Uredbe Komisije (EGS) št. 2220/85 z dne 22. julija 1985 o skupnih podrobnih pravilih za uporabo sistema varščin za kmetijske proizvode (3), pri čemer neizpolnitev te zahteve v skladu s členom 22 navedene uredbe povzroči zaseg varščine. Na zahtevo zainteresiranih strani in v skladu s členom 40 Uredbe (ES) št. 376/2008 je treba obveznost uvoza razveljaviti in varščino sprostiti odvisno od posameznega primera. Primerno je določiti pogoje, ki jih mora imetnik dovoljenja izpolnjevati, če hoče dokazati, da je mogoče ukrepe za omejitev izvoza šteti za višjo silo.

(4) Ukrepi, predvideni s to uredbo, so v skladu z mnenjem Upravljalnega odbora za skupno ureditev kmetijskih trgov –

SPREJELA NASLEDNJO UREDBO:

Člen 1

1. V skladu s členom 40 Uredbe (ES) št. 376/2008 na zahtevo imetnika dovoljenja v enem mesecu po začetku veljavnosti te uredbe, za uvozna dovoljenja, ki so bila izdana v obdobju tarifne kvote 2007/2008 na podlagi uredb (ES) št. 964/2007 (4) in 1002/2007 (5), oziroma v obdobju tarifne kvote 2008 na podlagi uredb (ES) št. 2058/96 (6), št. 327/98 (7), št. 955/2005 (8), št. 1964/2006 (9) in 1529/2007 (10), pristojni organi držav članic razveljavijo obveznost uvoza in sprostijo varščine za količine, ki niso bile porabljene.

2. Ukrep iz odstavka 1 se uporablja le v primerih, kadar se imetnik dovoljenja sklicuje na pravila tretje države, ki so po mnenju pristojnih organov države članice primeri višje sile v skladu s členoma 39 in 40 Uredbe (ES) št. 376/2008. Imetnik dovoljenja pristojnim organom na zanje zadovoljiv način dokaže, da ni mogel uvažati zaradi uradnih prepovedi izvoza ali ukrepov z enakovrednim učinkom, ki so jih uvedle tretje države in katerih uvedbe preudaren trgovec v sektorju riža ob vložitvi zahtevka za izdajo uvoznega dovoljenja ni mogel predvideti, ter da si je v največji možni meri prizadeval uporabiti uvozno dovoljenje v času njegove veljavnosti.

Člen 2

Države članice pred 31. januarjem 2009 Komisiji sporočijo ukrepe, ki so jih sprejele v skladu s členom 1(2) te uredbe.

Obvestila predložijo v elektronski obliki. Oblika in vsebina obvestil se določita na podlagi vzorcev, ki jih da Komisija na voljo državam članicam.

Člen 3

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 6. novembra 2008 Za Komisijo Mariann FISCHER BOEL Članica Komisije

(1) UL L 299, 16.11.2007, str. 1.

(2) UL L 114, 26.4.2008, str. 3.

(3) UL L 205, 3.8.1985, str. 5.

(4) UL L 213, 15.8.2007, str. 26.

(5) UL L 226, 30.8.2007, str. 15.

(6) UL L 276, 29.10.1996, str. 7.

(7) UL L 37, 11.2.1998, str. 5.

(8) UL L 164, 24.6.2005, str. 5.

(9) UL L 408, 22.12.2006, str. 19.

(10) UL L 348, 31.12.2007, str. 155.